द्रविड़, इशांत को बीसीसीआई का सर्वोच्च पुरस्कार  
इंग्लैंड और वेस्टइंडीज के दौरे में टेस्ट मैचों में बेहतरीन प्रदर्शन करने वाले राहुल द्रविड़ और इशांत शर्मा को दिसंबर में चेन्नई में क्रिकेट बोर्ड के पुरस्कार से सम्मानित किया जाएगा।
इंग्लैंड और वेस्टइंडीज के हाल के दौरे में टेस्ट मैचों में बेहतरीन प्रदर्शन करने वाले अनुभवी बल्लेबाज राहुल द्रविड़ और तेज गेंदबाज इशांत शर्मा को दिसंबर में चेन्नई में आयोजित समारोह में भारतीय क्रिकेट बोर्ड के पुरस्कार से सम्मानित किया जाएगा।  द्रविड़ ने बीसीसीआई के वार्षिक पुरस्कारों की समयसीमा 1 अक्टूबर, 2010 से 30 सितंबर, 2011 के बीच 15 टेस्ट मैच में 53 रन प्रति पारी की औसत से 1285 रन बनाए। उन्हें पॉली उमरीगर ट्रॉफी दी जाएगी।  इसी समय के दौरान इशांत ने वेस्टइंडीज में तीन टेस्ट मैच में 16.8 की औसत से 16 विकेट लिए, जिसमें दो बार पारी में पांच विकेट और एक बार मैच में 10 विकेट का कारनामा भी शामिल है। उन्हें कैरेबियाई टेस्ट सीरीज में सर्वश्रेष्ठ प्रदर्शन करने के लिए दिलीप सरदेसाई पुरस्कार से नवाजा जाएगा।  जीवनपर्यंत उपलब्धि के लिए दिया जाने वाला कर्नल सीके नायडू पुरस्कार भी इस समारोह में दिया जाएगा, जो टीम के ऑस्ट्रेलिया रवाना होने से पहले आयोजित किया जाएगा। इसके अलावा घरेलू क्रिकेट में सीनियर और जूनियर तथा महिला वर्ग के पुरस्कार भी दिए जाएंगे।